‘Ondenkbaar’ om werkers vir entstof te belas – SaptuDie Moderna-entstof teen Covid-19. (Foto: Joseph Prezioso/AFP) Die South African Parastatal and Tertiary Institutions Union (Saptu) sê dit is “ondenkbaar” dat die regering dit oënskynlik oorweeg om belasting te verhoog om vir ŉ noodsaaklike diens soos die aankoop en verspreiding van entstof teen Covid-19 te betaal. Saptu sê luidens berigte oorweeg die tesourie dit om belasting op te stoot om die entstofprogram te finansier. “Dít terwyl hy terselfdertyd geld na die Suid-Afrikaanse Lugdiens, die Landbank, Eskom en enige ander staatsbeheerde onderneming gooi wat klaarblyklik in ŉ donker gat verdwyn,” sê adv. Ben van der Walt, algemene sekretaris van Saptu. Hy sê volgens die regering gaan die staat boonop die enigste bieër vir die aankoop van die entstof wees. Van der Walt sê dr. Zweli Mkhize, minister van gesondheid, het bevestig dat die geraamde koste om die hele land in te ent, sowat R20 miljard gaan beloop, terwyl meer onlangse syfers deur die nasionale tesourie hierdie syfer op nagenoeg R10 miljard stel. “Dit is net nog ŉ voorbeeld van hoe die regering wantroue skep,” sê Van der Walt. “Hoekom is daar so ŉ verskil tussen die twee skattings. “Ons vertrou nie die regering om te verseker geen korrupsie vind plaas in die proses nie. Ons het te veel voorbeelde wat die teendeel bewys.” Die vakbond meen die regering moet die private sektor nader om die program te help finansier. Van der Walt sê ŉ vennootskap tussen die private sektor en die staat gaan nie net druk op werkers verlig nie, maar gaan ook oorsig en deursigtigheid verseker en logistieke steun verskaf. “Dit gaan ook bestuurskapasiteit deel, omdat die regering nie hierdie projek op sy eie kan uitvoer nie.”